
 4.12.2019
 BG
 Официален вестник на Европейския съюз
 L 313/34
 РЕГЛАМЕНТ ЗА ИЗПЪЛНЕНИЕ (ЕС) 2019/2028 НА КОМИСИЯТА
 от 29 ноември 2019 година
 за изменение на Регламент за изпълнение (ЕС) 2016/1799 по отношение на таблиците за съотнасянето, в които се посочва съответствието между оценките на кредитния риск на агенциите за външна кредитна оценка и степените на кредитно качество, определени в Регламент (ЕС) No 575/2013 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници (1), и по-специално член 136, параграф 1, трета алинея от него,
 като има предвид, че:
 (1)
 В приложение III към Регламент за изпълнение (ЕС) 2016/1799 на Комисията (2) e определено съответствието между съответните кредитни оценки, издадени от агенция за външна кредитна оценка (АВКО), и степените на кредитно качество, определени в Регламент (ЕС) No 575/2013, част трета, дял II, глава 2, раздел 2 („таблици за съотнасяне“).
 (2)
 След последните изменения на приложение III към Регламент за изпълнение (ЕС) 2016/1799 на Комисията, които бяха въведени с Регламент за изпълнение (ЕС) 2018/634 на Комисията (3), бяха променени количествените и качествените показатели, на които се основават кредитните оценки в някои таблици за съотнасянето в приложение III към Регламент за изпълнение (ЕС) 2016/1799. Освен това някои агенции за външна кредитна оценка (АВКО) са започнали да извършват кредитни оценки на нови пазарни сегменти, което е довело до използването на нови рейтингови скали и нови видове кредитни рейтинги. Поради това е необходимо да се актуализират таблиците за съотнасяне по отношение на съответните АВКО.
 (3)
 След приемането на Регламент за изпълнение (ЕС) 2018/634 още една агенция за кредитен рейтинг беше регистрирана в съответствие с Регламент (ЕО) No 1060/2009 на Европейския парламент и на Съвета (4). Като се има предвид, че съгласно разпоредбите на член 136, параграф 1 от Регламент (ЕС) No 575/2013 се изисква изготвянето на таблица за съотнасянето за всяка агенция за външна кредитна оценка, е необходимо това да се направи и за тази новорегистрирана АВКО. Кредитните оценки, издавани от новорегистрираната АВКО, се изготвят въз основа на същата методология, прилагана от дружеството майка, което е АВКО от трета държава и за което вече е определена таблица за съотнасянето в приложение III към Регламент за изпълнение (ЕС) 2016/1799. Поради това е целесъобразно в този конкретен случай таблицата за съотнасянето за новорегистрираната АВКО да отразява таблицата, определена за тази АВКО от трета държава.
 (4)
 Настоящият регламент е изготвен въз основа на проектите на технически стандарти за изпълнение, предадени на Комисията съвместно от Европейския банков орган, Европейския орган за ценни книжа и пазари и Европейския орган за застраховане и професионално пенсионно осигуряване (наричани по-долу „европейските надзорни органи“).
 (5)
 Европейският банков орган проведе открити обществени консултации по проектите на технически стандарти за изпълнение, анализира потенциалните разходи и ползи, свързани с тях, и поиска становище от Групата на участниците от банковия сектор, създадената с член 37 от Регламент (ЕС) No